Broj: 711-I-703-M-122/22-05-17

Zagreb, 6. svibnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21), **na zahtjev Fabrisa Peruška, izvanrednog povjerenika u trgovačkom društvu Agrokor d.d.** **koncern za upravljanje društvima, proizvodnju i trgovinu poljoprivrednim proizvodim (u daljnjem tekstu: Agrokor d.d.),** za davanjem mišljenja Povjerenstva,na 170. sjednici održanoj dana 6. svibnja 2022.g. daje sljedeće

**MIŠLJENJE**

**Ukoliko bi Fabris Peruško, izvanredni povjerenik u trgovačkom društvu Agrokor d.d., poduzeo radnje kojima bi u primjerenom roku nakon stupanja ZSSI/21-a na snagu razriješio okolnost obnašanja navedene dužnosti, na njega se ne bi primjenjivale odredbe navedenog Zakona.**

Obrazloženje

Zahtjev za davanjem mišljenja Povjerenstva podnio je Fabris Peruško, izvanredni povjerenik u trgovačkom društvu Agrokor d.d. U knjigama ulazne pošte Povjerenstva zahtjev je zaprimljen 24. veljače 2022. pod poslovnim brojem 711-U-3293-M-122/22-01-3, povodom kojeg se vodi predmet broj M-122/22.

Člankom 3. stavkom 1. podstavkom 57. ZSSI/21-a propisano je da su izvanredni povjerenici imenovani sukladno Zakonu o postupku izvanredne uprave u trgovačkim društvima od sistemskog značaja za Republiku Hrvatsku (u daljnjem tekstu: Zakon o postupku izvanredne uprave) zakonski obveznici.

Uvidom u podatke sudskog registra nadležnog Trgovačkog suda u Zagrebu, utvrđeno je da je nad društvom Agrokor d.d., OIB: 05937759187, otvoren postupak izvanredne uprave te da je Fabris Peruškom rješenjem od 28. veljače 2018. imenovan za izvanrednog povjerenika.

Člankom 8. stavkom 3. i stavkom 4. ZSSI/21-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI/21-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik navodi da je dana 25. prosinca 2021. na snagu stupio ZSSI/21, koji je proširio krug obveznika tako da obuhvaća i izvanredne povjerenike imenovane sukladno Zakonu o postupku izvanredne uprave.

Navodi da u potpunosti podupire tijela i instrumente sprječavanja sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti kao i jačanje povjerenja građana u tijela javne vlasti, ali smatra da izvanredni povjerenik nije javni dužnosnik, ne obnaša nikakvu javnu dužnost, nije tijelo javne vlasti, ne prima naknadu iz državnog proračuna, te da trgovačko društvo Agrokor d.d., nad kojim je otvoren postupak izvanredne uprave, nije tijelo javne vlasti.

Navodi da ne postoji ustavno opravdanje da mu se kao izvanrednom povjereniku nameću obveze propisane odredbama ZSSI/21-a, kojima se ugrožavaju njegove osobne slobode i prava, slijedom čega je podnio prijedlog za pokretanje postupka ocjene suglasnosti ZSSI/21-a sa Ustavom Republike Hrvatske u dijelu kojim je određeno da je izvanredni povjerenik obveznik, kao i da je od Ustavnog suda Republike Hrvatske zatražio da se do donošenja odluke privremeno obustavi izvršenje svih pojedinačnih akata i radnji koje bi se poduzimale temeljem odredbi tog Zakona.

Zahtjevu za mišljenje priložen je navedeni prijedlog za pokretanje postupka ocjene suglasnosti ZSSI/21-a sa Ustavom Republike Hrvatske te prijedlog za završetak postupka izvanredne uprave i brisanje dužnika iz sudskog registra, koji je 21. listopada 2021. podnesen Trgovačkom sudu u Zagrebu.

Povjerenstvo je dopisomBroj: 711-I-299-M-122/22-02-17 od 7. ožujka 2022. od Trgovačkog suda u Zagrebu zatražilo očitovanje je li trgovačko društvo Agrokor d.d. podnijelo prijedlog za završetak postupka izvanredne uprave i brisanje iz sudskog registra, ako jest kada je isti podnesen, jesu li ispunjene pretpostavke za brisanje navedenog društva iz sudskog registra temeljem navedenog prijedloga te u kojem roku bi to moglo biti provedeno.

Trgovački sud u Zagrebu dopisom Broj: Su-324/2022 od 19. travnja 2022. dostavio je očitovanje uredujućeg suca u kojem se navodi da je postupak izvanredne uprave nad dužnikom Agrokor d.d. i njegovim ovisnim i povezanim društvima završio u odnosu na 30 tkz. održivih društava, sukladno nagodbi koju su vjerovnici prihvatili na ročištu 4. srpnja 2018., a sud potvrdio rješenjem od 6. srpnja 2018., potvrđenim 18. listopada 2018. rješenjem Visokog trgovačkog suda Republike Hrvatske. Navodi se da su ova rješenja javno dostupna na internetskoj stranici oglasne ploče sudova. Ističe se da za 46 tkz. neodrživih društava te u odnosu na društvo Agrokor d.d. postupak izvanredne uprave nije završio, jer se za to nisu stekli uvjeti.

Naime, navodi se da je nagodbom utvrđeno da će se nakon pripajanja svih neodrživih društava dužniku Agrokor d.d. ista smatrati provedenom u odnosu na dužnika te da će izvanredni povjerenik predložiti sudu završetak postupka izvanredne uprave, nakon čega će sud donijeti rješenje temeljem kojeg će se Agrokor d.d. brisati iz sudskog registra.

Nadalje se iznosi da je takav prijedlog izvanredni povjerenik podnio 21. listopada 2021. navodeći da su zaključeni svi ugovori o pripajanju 46 neodrživih društava dužniku, odnosno da je podnio registarskom sudu prijedloge za upise njihova pripajanja dužniku Agrokor d.d., ali da su na tri rješenja u pogledu pripajanja trgovačkih društava KONZUM d.d., JAMNICA d.d. i LEDO d.d. uložene žalbe, koje je Visoki trgovački sud Republike Hrvatske uvažio, ukinuo prvostupanjska rješenja i naložio registarskom sudu ponovno odlučivanje.

Izvanredni povjerenik je pozvan da obavijesti sud u postupku izvanredne uprave i dopuni prijedlog za završetak postupka dostavom nedostajućih pravomoćnih registarskih rješenja, jer će tada biti stečeni uvjeti za okončanje postupka i brisanje dužnika Agrokor d.d. iz sudskog registra, sukladno nagodbi i članku 47. Zakona o postupku izvanredne uprave.

Zaključno se navodi da postoje saznanja kako je registarski sud donio rješenje o pripajanju društva KONZUM d.d. te da je na isto uložena žalba o kojoj još uvijek nije odlučeno, ali da sud pretpostavlja kako bi postupak izvanredne uprave mogao trajati 3-6 mjeseci, ako drugostupanjski sud potvrdi registarska rješenja o upisu pripajanja.

Ponajprije se ukazuje da je zakonodavac odredio krug obveznika u članku 3. ZSSI/21-a te da je Povjerenstvo tijelo nadležno za primjenu i tumačenje navedenog Zakona, a ne za određivanje tko bi trebao biti obveznik ZSSI/21-a.

U ovome slučaju Fabris Peruško u trenutku imenovanja na dužnost izvanrednog povjerenika trgovačkog društva Agrokor d.d. nije bio obveznik primjene ZSSI/21-a, već je to postao 25. prosinca 2022., kada je stupio na snagu ZSSI/21, kojim je proširen krug obveznika tako da obuhvaća i izvanredne povjerenike imenovane sukladno Zakonu o postupku izvanredne uprave.

Stoga se u odnosu na njega u trenutku prihvaćanja imenovanja na ovu dužnost nisu primjenjivale obveze, zabrane i ograničenja propisane odredbama prethodnog Zakona o sprječavanju sukoba interesa („Narodne novine“ broj 26/11., 12/12., 126/12., 48/13, 57/15. i 98/19.), niti je tada mogao znati ili očekivati da će postati obveznik prema odredbama novog Zakona.

Iz očitovanja Trgovačkog suda u Zagrebu proizlazi da bi se postupak izvanredne uprave mogao okončati kroz idućih 3 do 6 mjeseci, kada se očekuje da bi sva registarska rješenja o pripajanju svih 46 tkz. neodrživih društava društvu Agrokor d.d. mogla postati pravomoćna, slijedom čega bi bile ispunjene pretpostavke dogovorene u nagodbi vjerovnika potvrđenoj od suda za brisanje trgovačkog društva Agrokor d.d. iz sudskog registra, odnosno prestanak njegova rada, te bi u tom slučaju Fabris Peruško prestao obnašati dužnost izvanrednog povjerenika.

S tim u vezi, ukoliko bi Fabris Peruško poduzeo radnju kojom bi u primjerenom roku nakon stupanja ZSSI/21-a na snagu razriješio okolnost obnašanja dužnosti izvanrednog povjerenika trgovačkog društva Agrokor d.d., na njega se povodom njezina obnašanja ne bi primjenjivale odredbe navedenog Zakona.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Fabris Peruško, putem Agrokor d.d., Marijana Čavića 1, 10000 Zagreb
2. Objava na internetskoj stranici Povjerenstva
3. Pismohrana